Vážení rodičia,

1.8. 2021 nadobudnú účinnosť právne úpravy zákona č. 544/2010 Z.z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov.

**Končí sa plošné poskytovanie dotácií na stravu detí v ZŠ a poslednom ročníku MŠ**. Dotácia sa dopĺňa o novú skupiny detí, ktoré majú nárok na poskytnutie dotácie.

**Dotácia bude poskytovaná na dieťa, ktoré**

1. navštevuje MŠ alebo ZŠ a žije v domácnosti, ktorej sa poskytuje **pomoc v hmotnej núdzi** – rodič predloží potvrdenie, že domácnosti sa poskytuje pomoc v hmotnej núdzi,
2. navštevuje MŠ alebo ZŠ a žije v domácnosti, ktorej **príjem je najviac vo výške životného minima** – rodič predloží potvrdenie, že príjem domácnosti je najviac vo výške sumy životného minima,
3. navštevuje **posledný ročník MŠ** (5- a viac ročné) alebo **navštevuje ZŠ** a nemá nárok na dotáciu podľa bodov a) alebo b) a **ani jeden z rodičov si neuplatnil na dieťa daňový bonus** (poberatelia starobného alebo výsluhového dôchodku, poberatelia príspevku na opatrovanie, nezamestnaní vedení v evidencii uchádzačov) – rodičia predložia čestné vyhlásenie o tejto skutočnosti.

Rodičia, ktorí si chcú uplatniť dotáciu na stravu dieťaťa v ZŠ alebo v MŠ podľa vyššie uvedených bodov, musia **do 28. júla 2021** doručiť do základnej školy alebo materskej školy, ktorú dieťa navštevuje doklad potvrdzujúci ich nárok na dotáciu na stravu dieťaťa a to:

* potvrdenie o tom, že domácnosti sa poskytuje pomoc v hmotnej núdzi (vystaví Úrad práce, sociálnych vecí a rodiny v Spišskej Novej Vsi) **alebo**
* potvrdenie o tom, že príjem domácnosti je najviac vo výške sumy životného minima (vystaví Úrad práce, sociálnych vecí a rodiny v Spišskej Novej Vsi – formulár v prílohe) **alebo**
* čestné vyhlásenie (obaja rodičia), že nepoberá na dieťa daňový bonus – ak nie je v hmotnej núdzi a je nad hranicou životného minima *(čestné vyhlásenie je v prílohe).*

**Bez uvedených dokladov nie je možné žiadať o poskytnutie dotácie na stravu pre dieťa.**